## Barrachina: “La Llei de simplificació administrativa agilitza les llicències ambientals i reduïx els costos per a les explotacions ramaderes”

*** “La simplificació serà un eix estratègic en totes les accions vinculades al sector ramader i agrícola per a reduir la complexitat administrativa, agilitzar tràmits, optimitzar processos i eliminar barreres innecessàries”, ha assenyalat
* Barrachina ha assegurat que “este Consell posa fi a la discriminació negativa que hi havia en la nostra ramaderia respecte d’altres comunitats autònomes en aplicar únicament la normativa estatal en matèria d’autoritzacions ambientals, la qual cosa es traduïx en una millora de la competitivitat entre territoris”
* “Treballem en la posada en marxa d’ajudes destinades als ramaders afectats per les pèrdues ocasionades per la riuada”, ha afegit**

El conseller d’Agricultura, Aigua, Ramaderia i Pesca, Miguel Barrachina, ha assegurat que la Llei de simplificació administrativa “agilitza les llicències ambientals i reduïx els costos per a les explotacions ramaderes”.

El conseller ha remarcat que la simplificació “serà un eix estratègic en totes les accions vinculades al sector ramader i agrícola. Això significa que cada mesura, projecte o iniciativa estarà orientada a reduir la complexitat administrativa, agilitzar tràmits, optimitzar processos i eliminar barreres innecessàries”.

El conseller ha fet estes declaracions després de la reunió del Consell Assessor de Ramaderia, que ha comptat amb la presència de representants del sector de la Comunitat Valenciana.

Miguel Barrachina ha subratllat que, amb l’aprovació de la Llei de simplificació administrativa aprovada pel Consell de Carlos Mazón, “s’agilitzen les tramitacions de llicències ambientals i es reduïxen els costos econòmics a les explotacions ramaderes” de la Comunitat Valenciana.

El text, aprovat el 28 de novembre en les Corts Valencianes, deroga la Llei 2/1989 d’avaluació ambiental i el Decret 162/1990, del Consell de la Generalitat Valenciana, pel qual s’aprovava el Reglament de la Llei 2/1989 d’impacte ambiental.

En suprimir la coexistència de la Llei autonòmica 2/1989 i la Llei nacional 21/2013 d’avaluació ambiental, s’eviten dubtes interpretatius i dificultats en la tramitació.

D’esta manera, el conseller ha remarcat que “es posa així fi a la discriminació negativa que hi havia en la nostra ramaderia respecte d’altres comunitats autònomes en aplicar únicament la normativa estatal en matèria d’autoritzacions ambientals, la qual cosa es traduïx en una millora de la competitivitat entre territoris, sense traves autonòmiques addicionals”.

“L’objectiu principal del Consell és facilitar la labor dels productors, millorar l’eficiència en la gestió de recursos i fomentar un entorn més accessible i dinàmic per al desenrotllament d’activitats agrícoles i ramaderes. Esta aposta per la simplificació contribuirà a un sector més competitiu, sostenible i adaptat a les necessitats dels qui formen part d’este”, ha afegit Miguel Barrachina.

A més, el conseller ha assegurat que el Consell “està treballant en l’activació d’ajudes destinades als ramaders afectats per les pèrdues ocasionades per la riuada. El nostre objectiu és respondre amb agilitat i eficàcia a les necessitats del sector, posant en marxa mesures que permeten pal·liar els danys que hi ha hagut i garantir la recuperació de les explotacions ramaderes”.

“Estes ajudes se sumaran a les ja implementades per a reforçar el compromís del Govern autonòmic amb el sector”, ha afegit Barrachina.

**17 milions en compliment del decret llei**

El conseller ha recordat que ahir es va fer efectiu el pagament de 4 milions a 603 ramaders i 3.175 nous agricultors per a fer front a les pèrdues causades per la sequera.

Amb este pagament ja són quasi 17 milions els que s’han ingressat a agricultors i ramaders en compliment del decret llei aprovat per unanimitat en les Corts, que ha beneficiat 175.000 hectàrees de cultiu i 182.719 caps de bestiar d’explotacions en extensiu i semiextensiu.

Fecha: 26/12/2024